b'\n_START_ARTICLE_\nNibe Festival\n_START_SECTION_\nNibe Festival 1985-1990\n_START_PARAGRAPH_\n1985_NEWLINE_1985 var \xc3\xa5ret Nibe Festival blev f\xc3\xb8dt. Dengang bestod festivalen af en endags-koncert med lokale bands, der blev arrangeret p\xc3\xa5 en blokvogn p\xc3\xa5 Dyrskuepladsen p\xc3\xa5 L\xc3\xb8gst\xc3\xb8rvej i Nibe. Anledningen til festivalen var FN\xe2\x80\x99s beslutning om at g\xc3\xb8re 1985 til International Ungdoms\xc3\xa5r, hvor alle landets kommuner opfordrede unge mennesker til at komme med nye initiativer og id\xc3\xa9er til kommunerne._NEWLINE_Torben Jakobsen fik i den forbindelse id\xc3\xa9en til at starte festivalen op, og der blev dannet en gruppe unge mennesker som gerne ville give en h\xc3\xa5nd med._NEWLINE_Efter m\xc3\xb8det p\xc3\xa5 Nibe R\xc3\xa5dhus gik Torben Jakobsen skr\xc3\xa5t over vejen hen til Jernbanekroen i Nibe. Her m\xc3\xb8dte han Peter M\xc3\xb8ller Madsen, som han havde kendt i mange \xc3\xa5r, og fortalte ham om planen omkring festivalen, hvilket Peter M\xc3\xb8ller Madsen var med p\xc3\xa5. Peter M\xc3\xb8ller Madsen boede p\xc3\xa5 det tidspunkt i kollektivet Driv. Kollektivet holdt meget sammen med et andet af byens dav\xc3\xa6rende kollektiver Aktiv. Fra disse kollektiver samt fra Torbens og Peters vennekreds blev siden rekrutteret flere personer, som blev v\xc3\xa6sentlige n\xc3\xb8glepersoner i festivalen. Kliken - der i \xc3\xb8vrigt stadig holder sammen - gik under navnet "The Weasels\xe2\x80\x9c. Herfra blev rekrutteret Peter M\xc3\xb8ller Madsen, Knud Tobiasen, Michael Breuer, Henning Christensen, Anders Kristensen, Flemming Ditlev og Allan Kirkeby._NEWLINE_Nibe Festival blev afviklet den 1. Juni fra 14.00 til 21.00, og p\xc3\xa5 plakaten var Humphrey, The Bats, Showgruppen og Hexan. Festivalen trak cirka 400 mennesker til og selvom der var gratis entr\xc3\xa9 blev der skabt overskud p\xc3\xa5 et par tusinde kroner. Hermed var grundstenen lagt til den nutidige festival._NEWLINE_Efter festivalen i 1985 blev der dannet en forening ved navn Sildefestivalen, og dens f\xc3\xb8rste medlemmer bestod af Torben Jakobsen (formand), Peter M\xc3\xb8ller Madsen, Lars Frandsen, Jens & S\xc3\xb8ren Askehave, Susanne Chessni og Astrid Sindbjerg._NEWLINE_1986_NEWLINE_Den anden Nibe Festival, der blev afholdt i den nordjyske by Nibe lignede p\xc3\xa5 mange m\xc3\xa5der den f\xc3\xb8rste festival i 1985. Den blev holdt samme sted, men havde flere lokale bands fra Nibe og Aalborg omegnen._NEWLINE_Koncerterne blev igen i 1986 spillet p\xc3\xa5 blokvognsscenen. Nibe Festival havde en ambition om at v\xc3\xa6re en familiebegivenhed, og derfor blev der i 1986 leveret en container med sand, s\xc3\xa5 b\xc3\xb8rnene kunne lege med plastikredskaber, som festivalen ogs\xc3\xa5 havde indk\xc3\xb8bt til \xc3\xa5rets Nibe Festival._NEWLINE_1987_NEWLINE_Nibe Festival 1987 var den tredje musikfestival i Nibe._NEWLINE_Da regnskabet efter den tredje afholdelse af Nibe Festival blev gjort op, viste det en oms\xc3\xa6tning p\xc3\xa5 75.000 kr. og et mindre underskud. Det skr\xc3\xa6mte dog slet ikke arrang\xc3\xb8rerne, da man stadig havde en underskudsgaranti p\xc3\xa5 7.000 kr. som festivalen havde f\xc3\xa5et i anledning af det Internationale Ungdoms\xc3\xa5r tilbage fra 1985._NEWLINE_Festivalen 1987 blev afholdt den 13. juni. Blokvognens tid var ovre, til fordel for et telt med plads til 800 mennesker, derudover var der ogs\xc3\xa5 opstillede et par toiletvogne til \xc3\xa5rets festival. Det viste sig at v\xc3\xa6re en god beslutning at afholde koncerterne i et telt i 1987, da vejret ikke viste sig fra sin bedste side, som det havde gjort b\xc3\xa5de i 1985 og 1986._NEWLINE_Publikum kunne igen opleve The Bats, Giraf, One Flee, To Generationer Spiller Ud samt flere lokale artister. I samarbejde med den lokale kunstner Thorvald Odgaard fik Nibe Festival i 1987 ogs\xc3\xa5 deres f\xc3\xb8rste maskot, som var en vandmand, og den dag i dag er Thorvald Odgaard festivalens \xe2\x80\x9dhuskunstner\xe2\x80\x9d._NEWLINE_1988_NEWLINE_Jan Sandberg var til \xc3\xa5rets festival i 1988 tr\xc3\xa5dt i karakter som blandt andet musikbooker, han leverede Nibe Festivals f\xc3\xb8rste professionelle musik-navn: Lars Lilholt. I forbindelse med hans job i Dreamlandstudiet i Nibe fik han dermed sat gang i de st\xc3\xb8rre danske navne til festivalen._NEWLINE_Festivalen blev afholdt den 14. maj og udover Lars Lilholt spillede blandt andet Bushbeaters, Jan Larsen Band og naturligvis The Bats. Arrang\xc3\xb8rerne anslog at cirka 3.000 oplevede koncerten med Lars Lilholt p\xc3\xa5 festivalens eneste scene, som i \xc3\xa5r var opbygget i et stort lejet cirkustelt. Oms\xc3\xa6tningen til \xc3\xa5rets festival blev til 150.000 kr._NEWLINE_Vandmanden som var festivalens logo blev desuden brugt for sidste gang til festivalen 1988._NEWLINE_1988 blev ogs\xc3\xa5 den sidste festival med initiativtageren Torben Jakobsen som formand og medlem af bestyrelsen, da han \xc3\xb8nskede at koncentrere sig mere om sit studie samt familieliv. Formandsposten blev overtaget af Astrid Sindbjerg._NEWLINE_Torben Jakobsen er med tiden vendt tilbage til Nibe Festival og hj\xc3\xa6lper frivillig til med diverse opgaver i relation til staben af frivillige medhj\xc3\xa6lpere._NEWLINE_1989_NEWLINE_P\xc3\xa5 blot fire \xc3\xa5r kunne man konstatere at publikumstallet var steget voldsomt fra godt 400 til omkring 6.000 g\xc3\xa6ster i 1989. For f\xc3\xb8rste gang blev festivalen afviklet over to dage \xe2\x80\x93 19. Og 20. Maj. Om fredagen blev der spillet koncerter med lokale bands og om l\xc3\xb8rdagen spillede de st\xc3\xb8rre danske navne og The Well fra Norge._NEWLINE_Det f\xc3\xb8rste udenlandske navn blev pr\xc3\xa6senteret, The Well fra Norge, og ellers blev st\xc3\xb8rre danske navne som Lars Lilholt og Johnny Madsen ogs\xc3\xa5 pr\xc3\xa6senteret. Lokale bands spillede atter engang op til fest, deriblandt The Bats, Bongoes 62 og Hank and The Heros._NEWLINE_Festivalen omsatte for 200.000 kr. i 1989. Nibe Boldklub stillede for f\xc3\xb8rste gang med medhj\xc3\xa6lpere der muliggjorde at der p\xc3\xa5 Dyreskuepladsen i Nibe var blevet indrettet en r\xc3\xa6kke aktiviteter til b\xc3\xb8rn og voksne._NEWLINE_1990_NEWLINE_Den 6. Nibe Festival i 1990 blev afviklet i dagene 10., 11. og 12 maj, og efter dette \xc3\xa5rs festival l\xc3\xa5 det i kortene at arrang\xc3\xb8rerne ville im\xc3\xb8dekomme den stadig stigende interesse for en festival i den lille Limfjordsby._NEWLINE_Peter M\xc3\xb8ller Madsen stod nu som festivalformand, og i \xc3\xa5r havde Nibe Festival f\xc3\xa5et den amerikanske Dr. Hook ft. Ray Sawyer til festivalen, der vakte stor begejstring fra publikum. Fra den danske musikscene spillede blandt andet Henning Str\xc3\xa6k, Lars H.U.G, Poul Krebs og Master Fatman._NEWLINE_I 1990 trak de i de tre dage omkring 10.000 g\xc3\xa6ster \xe2\x80\x93 hvoraf de 8.000 for f\xc3\xb8rste gang havde betalt et mindre bel\xc3\xb8b i entr\xc3\xa9 for at deltage. Torsdag var gratis. Fredag kostede 40 kr. ved indgangen, og l\xc3\xb8rdag kostede 50 kr. ved indgangen._NEWLINE_Selve budgettet for festivalen var p\xc3\xa5 en halv million kr. og arrang\xc3\xb8rerne begyndte at ane at hvis interessen for Nibe Festival blev ved med at stige, m\xc3\xa5tte de finde en anden beliggenhed for festivalen.\n_START_SECTION_\nNibe Festival 1991 - 1996\n_START_PARAGRAPH_\n1991_NEWLINE_Det startede godt for den 7. Nibe Festival, der havde op til festivalen f\xc3\xa5et tilladelse til at flytte til Nibe Station. Musikbudgettet var stort i \xc3\xa5r og festivalen havde booket mange store navne._NEWLINE_De udenlandske hovednavnene i \xc3\xa5r var blandt andet Suzy Quatro (US), Steve Harley (UK) og Albert Lee (UK) der var blevet hentet til festivalen. Af danske kunstnere spillede Sko/Torp, Allan Olsen og Johnny Madsen._NEWLINE_Festivalen blev afholdt i dagene 7. \xe2\x80\x93 9. juni, og i \xc3\xa5r blev der ogs\xc3\xa5 for f\xc3\xb8rste gang etableret et camping omr\xc3\xa5de, bestyret af Nibe Roklub._NEWLINE_G\xc3\xa6sterne kunne desuden opleve tre teltscener p\xc3\xa5 festivalpladsen, deriblandt et stort telt med plads til mange. Vejret var ikke med festivalen \xe2\x80\x93 der var k\xc3\xb8ligt og regnen silede ned og g\xc3\xa6sterne svigtede. Festivalbestyrelsen m\xc3\xa5tte konstatere et underskud til \xc3\xa5rets festival, hvorefter de m\xc3\xa5tte ligge meget arbejde i at komme st\xc3\xa6rkt tilbage til n\xc3\xa6ste festival._NEWLINE_1992_NEWLINE_Til den 8. Nibe Festival i 1992 gik det langt bedre end sidste \xc3\xa5r._NEWLINE_Festivals arrang\xc3\xb8rerne havde i l\xc3\xb8bet af \xc3\xa5ret k\xc3\xa6mpe sig tilbage og f\xc3\xa5et modet til endnu engang at arrangerer festivalen, dog var der gearet voldsomt ned for ambitionerne._NEWLINE_Musikbudgettet var blevet sk\xc3\xa5ret ind til benet i forhold til sidste \xc3\xa5r, og den store udend\xc3\xb8rsteltscene var blevet pillet ned til fordel for tre mindre teltscener, og selve festivalomr\xc3\xa5det var skrumpet ind._NEWLINE_I \xc3\xa5r blev festivalen afholdt i dagene 23. \xe2\x80\x93 25. juli, og der blev satset i stor grad p\xc3\xa5 danske navne som Lars Lilholt, Malurt, Sweethearts og Allan Olsen. Dog havde de f\xc3\xa5et udenlandske navne hjem som den irske Poormouth og den amerikanske Eddy The Chief Clearwater._NEWLINE_Festivalen i \xc3\xa5r havde f\xc3\xa5et en enorm opbakning fik de hj\xc3\xa6lpende foreninger i Nibe, som Nibe Boldklub, Nibe H\xc3\xa5ndboldklub og Nibe Roklub, der i alt havde stillet med 300 medhj\xc3\xa6lpere til Nibe Festival._NEWLINE_1993_NEWLINE_Peter M\xc3\xb8ller Madsen, der nu var festivalformand, havde sv\xc3\xa6rt ved at f\xc3\xa5 armene ned efter Nibe Festival 1993. I \xc3\xa5r var festivalen lagt i dagene 1. \xe2\x80\x93 3. juli._NEWLINE_P\xc3\xa5 grund af renovering af Nibe Station, var festivalen i \xc3\xa5r rykket tilbage til Dyreskuepladsen i Nibe. Nibe Festival tiltr\xc3\xa6k i 1993 ca. 6.000 g\xc3\xa6ster til Dyreskuepladsen_NEWLINE_I \xc3\xa5r kunne festivalen pr\xc3\xa6sentere navne som Henning St\xc3\xa6rk,Daltons og det relative nystartet band, Big Fat Snake._NEWLINE_I 1993 blev udvalget af alkohol ogs\xc3\xa5 udvidet til datidens store \xe2\x80\x9ddille\xe2\x80\x9d: Shots og slammers. Desuden udtalte Peter M\xc3\xb8ller Madsen til et avis interview, at han sp\xc3\xa5ede at om fem \xc3\xa5r, lagde festivalen i Skalskoven. Det viste sig at det f\xc3\xb8rst blev i 1999 \xe2\x80\x93 seks \xc3\xa5r efter, at formanden havde l\xc3\xb8ftet sl\xc3\xb8ret for bestyrelsens \xe2\x80\x9dskumle\xe2\x80\x9d planer._NEWLINE_1994_NEWLINE_Den 10. festival i 1994 blev afviklet fra den 30. juni \xe2\x80\x93 2. juli hvor det i \xc3\xa5r blev til rekordernes \xc3\xa5r \xe2\x80\x93 b\xc3\xa5de hvad angik publikumsantal og oms\xc3\xa6tning._NEWLINE_I \xc3\xa5r fik festivalen ogs\xc3\xa5 k\xc3\xa6lenavnet \xe2\x80\x9dDen Lille Fede\xe2\x80\x9d. \xc3\x85rets plakat blev tegnet af Thorvald Odgaard, og i \xc3\xa5r som motiv havde han valgt en lut-spillende gris, derved ogs\xc3\xa5 det nye k\xc3\xa6lenavn til festivalen. Ideen til grisen fik Thorvald Odgaard, da et kalkmaleri af et vildsvin bev\xc3\xa6bnet med en armbr\xc3\xb8st blev afd\xc3\xa6kket under restaurering af Nibe Kirke._NEWLINE_Den Lille Fede m\xc3\xa5tte om l\xc3\xb8rdagen inden koncert med Kim Larsen melde alt udsolgt, hvilket ikke var sket f\xc3\xb8r. Til den 10. festival havde de hentet navne hjem som Paul Lamp & The Kingsnakes og Mr. Thing & The professional Human Beings fra udlandet. Den danske scene bestod af navne som Kim Larsen, Lars Lilholt, Backseat Boys og Poul Krebs._NEWLINE_Festivals-l\xc3\xb8rdagen i 1994 blev ogs\xc3\xa5 dagen hvor Nibe kom i Guinness Rekordbog. Nibe Erhvervskontor og en lang r\xc3\xa6kke af lokale foreninger stod bag verdens l\xc3\xa6ngste sildebord, 2.000 mennesker \xe2\x80\x93 deriblandt mange festivalg\xc3\xa6ster \xe2\x80\x93 sad omkring et 500 meter lang bord i Nibes centrum og sk\xc3\xa5lede i snaps over en sildemad._NEWLINE_1995_NEWLINE_Efter to \xc3\xa5r med stigende oms\xc3\xa6tning samt stigende publikumstilstr\xc3\xb8mning, s\xc3\xa5 fejlede optimismen eller selvtilliden ingenting op til den 11. Nibe Festival, hvor man for f\xc3\xb8rste gang lagde l\xc3\xa5g p\xc3\xa5 antallet af g\xc3\xa6ster: 4.000 om dagen._NEWLINE_Endnu engang blev festivalen afviklet p\xc3\xa5 Dyreskuepladsen i dagene 29. juni \xe2\x80\x93 1. juli. I \xc3\xa5r skete der mange nye tiltag blandt andet campingomr\xc3\xa5det blev flyttet til Sandemans n\xc3\xa6rliggende marker, cocktailbaren \xe2\x80\x9dSvinestien\xe2\x80\x9d s\xc3\xa5 dagens lys samt spise og musikomr\xc3\xa5derne blev adskilt._NEWLINE_Festivalens logo, den midaldrende lut-spillende gris, blev opdateret til en moderne udgave, og lutten blev erstattet af en guitar._NEWLINE_Nibe Festival havde hentet Smokie til musikscenen, men op til festivalen blev forsangeren Alan Barton trafikdr\xc3\xa6bt, men Smokie spillede alligevel til festivalen, med Mike Craft i front. Af danske navne spillede Lars Lilholt, Johnny Madsen, Allan Olsen og tv\xc2\xb72 som for f\xc3\xb8rste gang var p\xc3\xa5 plakaten. I 1995 \xc3\xa5r blev der ogs\xc3\xa5 afholdt medhj\xc3\xa6lperfest for at takke den enorme frivillige indsats._NEWLINE_1996_NEWLINE_Den 12. Nibe Festival blev afviklet p\xc3\xa5 Dyreskuepladsen i dagene 27. \xe2\x80\x93 29. juni i 1996. Efter festivalens afholdelse havde de i 1996 en total oms\xc3\xa6tning p\xc3\xa5 3.234.484 kr. Festivalen blev afviklet i typisk dansk sommervejr, der b\xc3\xa5de b\xc3\xb8d p\xc3\xa5 sol, regn og bl\xc3\xa6st._NEWLINE_Dizzy Mizz Lizzy, Caroline Henderson og Gnags var repr\xc3\xa6senteret til \xc3\xa5rets musikscene. Gnags havde st\xc3\xa5et p\xc3\xa5 musikbookeren Jan Sandbergs \xc3\xb8nskeliste i over 10 \xc3\xa5r, og da det skete, valgte han at sige farvel som aktivt medlem af festivalens ledelse. Peter M\xc3\xb8ller Madsen overtog jobbet som musikbooker til festivalen efterf\xc3\xb8lgende._NEWLINE_Derudover blev der i \xc3\xa5r dagligt lavet nyhedsbreve, l\xc3\xb8besedler og foldere, der informerede g\xc3\xa6sterne om slagets gang under festival forl\xc3\xb8bet. Peter M\xc3\xb8ller Madsen blev i 1996 desuden udn\xc3\xa6vnt til \xc3\x85rets Nibenit, som en p\xc3\xa5sk\xc3\xb8nnelse af hans arbejde for Nibe.\n_START_SECTION_\nNibe Festival 1997 - 2002\n_START_PARAGRAPH_\n1997_NEWLINE_Festivalen i 1997 b\xc3\xb8d p\xc3\xa5 flere fornyelser. Deriblandt udvidelsen med M\xc3\xa5neskinshallen, hvor der blev pr\xc3\xa6senteret live-musik samt h\xc3\xb8rt tidens diskoteks-hits. Der blev kun solgt fad\xc3\xb8l, og der var \xc3\xa5bent indtil klokken fem om morgenen. Blandt de andre nyheder i 1997, blev der oprettet en internetcaf\xc3\xa9, Caf\xc3\xa9 Grynte og et b\xc3\xb8rneland._NEWLINE_1997 blev ogs\xc3\xa5 \xc3\xa5ret hvor festivalen grundlagde traditionen med s\xc3\xa6rlige arrangementer for pensionister og b\xc3\xb8rn._NEWLINE_Allerede inden festivalen var der n\xc3\xa6sten udsolgt i forsalg, og fredag og l\xc3\xb8rdag m\xc3\xa5tte man melde alt udsolgt. Det bet\xc3\xb8d at lige ved 13.000 g\xc3\xa6ster deltog i "Den Lille Fede". Atter engang slog festivalen oms\xc3\xa6tningsrekord med 3.796.363 kr, der satte prikken over i\'et p\xc3\xa5 et vellykket festival._NEWLINE_Navne som Sanne Salomonsen, Chris Jagger og Thomas Helmig spillede til \xc3\xa5rets festival, og i \xc3\xa5r kunne Nibe Festival ogs\xc3\xa5 komme p\xc3\xa5 listen over de ti st\xc3\xb8rste festivaler i Danmark._NEWLINE_1998_NEWLINE_Nibe Festival i 1998 slog igen rekorder. 15.000 g\xc3\xa6ster bes\xc3\xb8gte festivalen, som skabte en oms\xc3\xa6tning p\xc3\xa5 4.500.000 kr._NEWLINE_P\xc3\xa5 den 14. festival blev der pr\xc3\xa6senteret Mick Taylor og Beatles-kopibandet The Bootles som headliner, og af danske musikere spillede Den Gale Pose, Kashmir, tv\xc2\xb72 til \xc3\xa5rets festival._NEWLINE_Efter endnu en festival med stigende v\xc3\xa6kstpotentiale, besluttede man i bestyrelsen, at sige farvel Dyreskuepladsen og goddag til Skalskoven i Nibe til n\xc3\xa6ste \xc3\xa5rs festival._NEWLINE_1999_NEWLINE_Premieren i de nye omgivelser i Skalskoven i 1999 blev udsat for 70\xc2\xa0mm regn fordelt p\xc3\xa5 de tre festivaldage, men det forhindrede ikke festivalen atter engang at sl\xc3\xa5 rekorder. Oms\xc3\xa6tningen rundede 6 millioner kr. og ikke mindst g\xc3\xa6steantallet steg til 17.000 g\xc3\xa6ster fordelt over 4 dage._NEWLINE_Den store udend\xc3\xb8rsscene man havde brugt i 1991 p\xc3\xa5 Nibe Station opstillede man i hjertet af Skalskoven, nemlig p\xc3\xa5 Hestepladsen._NEWLINE_Nye omr\xc3\xa5der kom til, deriblandt nye campingomr\xc3\xa5der og der blev etableret et stort backstage-omr\xc3\xa5de. Stien igennem Skalskoven blev d\xc3\xb8bt til Junglestien, og langs stien dukkede flere madsteder og barer op._NEWLINE_Johnny Madsen, Zididada, Infernal, Sanne Salomonsen, Mark King og mange flere spillede til \xc3\xa5rets festival._NEWLINE_2000_NEWLINE_I 2000 v\xc3\xa6ltede regnen igen ned over festivalen, der blev ansl\xc3\xa5et at der faldt over 100\xc2\xa0mm vand i festivaldagene fra den 21. \xe2\x80\x93 24. juni. Til trods for regnen omsatte Nibe Festival for 7 millioner kr._NEWLINE_Blandt \xc3\xa5rets nyheder var blandt andet baren Miss Piggy og Jernbanehotellet. Status Quo blev pr\xc3\xa6senteret til \xc3\xa5rets festival sammen med Gnags, D-A-D, Anne Linnet og mange flere._NEWLINE_2001_NEWLINE_Festivalen 2001 blev afviklet i typisk dansk sommervejr, der vekslede mellem sol og regn. I \xc3\xa5r havde festivalen ikke s\xc3\xa5 mange nyskabelser med, men for f\xc3\xb8rste gang kunne de godt 23.000 festivalsg\xc3\xa6ster anvende toiletter med tr\xc3\xa6k og slip funktion._NEWLINE_Efter ulykken under Pearl Jams koncert hos Roskilde Festival, var Nibe Festival opm\xc3\xa6rksomme p\xc3\xa5 at skabe de bedste trygge rammer for deres g\xc3\xa6ster hos festivalen. Sikkerheden var blevet v\xc3\xa6senligt strammet op under koncerterne og p\xc3\xa5 campingomr\xc3\xa5det._NEWLINE_Musikalsk sp\xc3\xa6ndte det igen meget bredt, det b\xc3\xb8d blandt andet p\xc3\xa5 Runrig og Earl Thomas fra den udenlandske musikscene og fra den hjemlige musikscene stod Safri Duo, Sort Sol, Tim Christensen, Infernal og Shu-bi-dua klar._NEWLINE_Efter festivalen blev der i alt en oms\xc3\xa6tning p\xc3\xa5 lidt over 8 millioner kr. Det blev igen til en ny oms\xc3\xa6tningsrekord for Nibe Festival._NEWLINE_2002_NEWLINE_Den 18. festival blev den hidtil mest bes\xc3\xb8gte i festivalens historie. Samtidig kom der ny oms\xc3\xa6tningsrekord p\xc3\xa5 omkring 9 millioner._NEWLINE_Hvert eneste hj\xc3\xb8rne p\xc3\xa5 festivalens camping-omr\xc3\xa5der var besat \xe2\x80\x93 og det samme var det n\xc3\xa6rliggende S\xc3\xb8lyst Camping. Som noget nyt i 2002 lancerede festivalen Lux-Camp omr\xc3\xa5det. Lux-Campen blev anlagt i skoven et stykke v\xc3\xa6k fra den mest massive festivallarm, og gav blandt andet g\xc3\xa6sterne den fordel, at der var lettere adgang til bad og toiletter samt str\xc3\xb8m p\xc3\xa5 alle pladser._NEWLINE_Musikalsk stod den blandt andet p\xc3\xa5 Safri Duo, Saybia, Carpark North og C. V. J\xc3\xb8rgensen. Med igen atter engang var Lars Lilholt, Allan Olsen og Johnny Madsen.\n_START_SECTION_\nNibe Festival 2003 - 2007\n_START_PARAGRAPH_\n2003_NEWLINE_I \xc3\xa5r kom der et nyt musikomr\xc3\xa5de til festivalen, for f\xc3\xb8rste gang kunne man g\xc3\xa5 ind i et omr\xc3\xa5de lavet som en oase, der blev kaldt \xe2\x80\x9dHipperesevatet\xe2\x80\x9d. Senere ogs\xc3\xa5 kendt som \xe2\x80\x9dResevatet\xe2\x80\x9d. Som udgangspunkt var den nye scene skabt til at give plads til de banebrydende toner fra 1960\xe2\x80\x99erne og 1970\xe2\x80\x99erne._NEWLINE_Spisestedet \xe2\x80\x9dKo og Kylling\xe2\x80\x9d samt baren \xe2\x80\x9dDe Tre Sm\xc3\xa5 Grise\xe2\x80\x9d blev ogs\xc3\xa5 lanceret og yderligere camp omr\xc3\xa5det \xe2\x80\x9dpIGLO\xe2\x80\x9d lejren, senere kendt som Gr\xc3\xb8n Camp. Filosofien i pIGLO lejren var at g\xc3\xa6sterne sammen med billetten k\xc3\xb8bte et iglo-telt, der allerede var sl\xc3\xa5et op, n\xc3\xa5r de ankom til festivalen \xe2\x80\x93 og som efter festivalen kunne beholdes._NEWLINE_Musikscenen b\xc3\xb8d blandt andet p\xc3\xa5 Gnags, Poul Krebs, Kim Larsen, Nik & Jay, C21, Zididada, Kashmir, Lars H.U.G, Big Fat Snake og Carpark North. Fra udlandet spillede Runrig, Kaizers Orchestra og The Holmes Brothers._NEWLINE_2004_NEWLINE_Efter successtarten med Hippiereservatet til sidste \xc3\xa5rs festival (Nu omd\xc3\xb8bt til Reservatet), tilf\xc3\xb8jede Nibe Festival i \xc3\xa5r Jazzhulen. Meningen men det nye omr\xc3\xa5de var at det skulle v\xc3\xa6re et sted hvor man kunne hvile \xc3\xb8rerne til afd\xc3\xa6mpet musik, og hvor det var muligt at snakke sammen uden at blive overd\xc3\xb8vet af musikken.Det blev taget godt imod b\xc3\xa5de af det modne publikum men ogs\xc3\xa5 af de unge._NEWLINE_Over 80 koncerter blev afholdt p\xc3\xa5 de 5 scener. I l\xc3\xb8bet af festivalen spillede tv\xc2\xb72, Outlandish, The Raveonettes, Tim Christensen, Safri Duo, Tue West og Swan Lee. \xc3\x98verst p\xc3\xa5 \xc3\xa5rets plakat stod The Cardigans, og de fik f\xc3\xb8lgeskab af blandt andre landsm\xc3\xa6ndene Lisa Miskovsky. Oms\xc3\xa6tningen i \xc3\xa5r var omkring 11,7 millioner kr., der var det hidtil st\xc3\xb8rste oms\xc3\xa6tning hos Nibe Festival._NEWLINE_2005_NEWLINE_2005-festivalen blev afviklet i dagene 29. juni til 2. juli i typisk dansk sommervejr, og med 25.000 g\xc3\xa6ster fordelt p\xc3\xa5 festivaldagene. Oms\xc3\xa6tningen i \xc3\xa5r var p\xc3\xa5 12,5 millioner kr., der igen satte oms\xc3\xa6tningsrekord._NEWLINE_Flere nye tiltag s\xc3\xa5 dagens lys deriblandt \xe2\x80\x9dMadam Bl\xc3\xa5\xe2\x80\x9d p\xc3\xa5 Hestepladen, der er en kaffebar indrettet i en gigantisk kaffekande. Udover Madam Bl\xc3\xa5 kom der et nyt bar-omr\xc3\xa5de til, "J\xc3\xa4gerhytten Ausfart", hvor konceptet var afterskiing-party._NEWLINE_I samarbejde med Studenterhuset i Aalborg, Nordjyske Medier og Spar Nord Fonden blev Rock Nord prisen for f\xc3\xb8rste gang uddelt til \xc3\xa5rets festival. Modtageren af den f\xc3\xb8rste Rock Nord pris blev bandet Oh No Ono._NEWLINE_Brian McFadden, Beth Hart og Ana Johnsson repr\xc3\xa6senteret den udenlandske musikscenen, hvor fra den hjemlige spillede Thomas Helmig, Michael Falch, Infernal, Kashmir og Peter Sommer._NEWLINE_2006_NEWLINE_Til \xc3\xa5rets festival blev der pr\xc3\xa6senteret mange store udenlandske s\xc3\xa5vel som danske navne. Simple Minds, Dan Baird And Friends of Georgia Satelites og Kaizers Orchestra spillede fra den udenlandske scene. Den danske musikscene bestod i 2006 af Magtens Korridorer, Kashmir, Saybia, Kim Larsen, Mew, Gnags og D-A-D._NEWLINE_Reservatet fik desuden en ansigtsl\xc3\xb8ftning hvor udsmykningen blev lagt i h\xc3\xa6nderne p\xc3\xa5 \xe2\x80\x9dhuskunstneren\xe2\x80\x9d Torvald Odgaard._NEWLINE_Rocktown blev ogs\xc3\xa5 lanceret til \xc3\xa5rets festival, hvor der blev pr\xc3\xa6senteret en stribe rendyrkede rock-bands. I forbindelse med Rocktown sagde man farvel til M\xc3\xa5neskinsscenen og Miss Piggy. _NEWLINE_I \xc3\xa5r var der ogs\xc3\xa5 kommet et kirketelt til festivalen, hvor dens funktion var at skabe en \xe2\x80\x9dhyggestund med Jesus\xe2\x80\x9d._NEWLINE_Nibe Festival havde i 2006 bes\xc3\xb8g af godt 27.000 g\xc3\xa6ster fordelt over fire festivaldage. Der var nu ogs\xc3\xa5 kommet flere campingomr\xc3\xa5der til: Campen, Camp Rolighed, Gr\xc3\xb8n Camp og Lux Campen._NEWLINE_I 2006 rykkede administrationen af Nibe Festival ud fra Torvecaf\xc3\xa9en i Nibe og ned til J. Petersensvej \xe2\x80\x93 lige nedenfor Skalskoven._NEWLINE_2007_NEWLINE_Den 23. udgave af Nibe Festival blev en meget v\xc3\xa5d festival. Alligevel pr\xc3\xa6sterede Nibe Festival at tiltr\xc3\xa6kke 27.650 g\xc3\xa6ster til festivalen, det var det st\xc3\xb8rste antal hidtil._NEWLINE_Selvom festivalen var pr\xc3\xa6get af et par aflysninger til \xc3\xa5rets festival, spillede The Ark, Suede, Thin Lizzy og Brett Anderson fra den udenlandske scene. Fra den hjemlige spillede Lars Lilholt, Nik & Jay, Hanne Boel, D\xc3\xban\xc3\xa9, Volbeat, Nephew og Lis S\xc3\xb8rensen. Mia Lyhne og Frank Hvam \xe2\x80\x93 kendt fra tv-comedy-serien \xe2\x80\x9dKlovn\xe2\x80\x9d, var hyret til at styre l\xc3\xb8jerne p\xc3\xa5 bl\xc3\xa5 scene. Huxi Bach gav Frank Megabody en h\xc3\xa5nd med p\xc3\xa5 Storscene.\n_START_SECTION_\nNibe Festival 2008 - 2009\n_START_PARAGRAPH_\n2008_NEWLINE_Selvom festivalen \xc3\xa5ret f\xc3\xb8r var pr\xc3\xa6get af regnfuldt vejr, omsatte Nibe Festival i 2008 alligevel for 18 millioner kroner, hvor udenlandske navne som Sheryl Crow, Kent, The Rasmus og The Dreams spillede til \xc3\xa5rets festival. De danske kunstnere bestod af tv\xc2\xb72, Volbeat, Alphabeat, Gnags, Big Fat Snake, The Storm, L.O.C., Magtens Korridorer, Michael Falch og Dodo & The Dodos._NEWLINE_\xe2\x80\x9dTacotown\xe2\x80\x9d s\xc3\xa5 ogs\xc3\xa5 dagen lys til \xc3\xa5rets festival i 2008, og festivalen kunne fejre at allerede i slutningen af 2007 at der var udsolgt til Lux Camp Nordjyske 2008._NEWLINE_2009_NEWLINE_Den 25. Nibe Festival b\xc3\xb8d p\xc3\xa5 masser af sol fra en skyfri himmel. Forsalget til festivalen slog alle rekorder, og allerede inden festivalens begyndelse var der fuldst\xc3\xa6ndigt udsolgt._NEWLINE_Dermed n\xc3\xa5ede festivalen allerede i 2009 det m\xc3\xa5l, som den satte sig \xc3\xa5ret f\xc3\xb8r: senest i 2011 skulle der meldes alt udsolgt.Oms\xc3\xa6tning landede p\xc3\xa5 godt og vel 20 millioner i 2009._NEWLINE_Nu var der over 100 koncerter fordelt over fire dage, hvor det blandt andet b\xc3\xb8d p\xc3\xa5 udenlandske navne som Katy Perry, Amy MacDonald, Milow og Barrage. Derudover spillede Nephew, D-A-D, Aqua, Kim Larsen & Kjukken, Tim Christensen, Gnags, Carpark North og Spleen United._NEWLINE_I \xc3\xa5r kom \xe2\x80\x9dHjem-\xc3\x98l Bilen" ogs\xc3\xa5 til, som k\xc3\xb8rte rundt p\xc3\xa5 Campen og solgte \xc3\xb8l i kasser, dette blev en s\xc3\xa5 stor succes at bilen stadig ruller derudaf i dag.'